Richter, Ján, minister práce, sociálnych vecí a rodiny SR (2014-05-29):
Ďakujem pekne za slovo, vážená pani podpredsedníčka Národnej rady. Dámy a páni, vážený pán poslanec, minimálnu mzdu považuje naša vláda za dôležitý ekonomický, sociálny prvok. Z ekonomického hľadiska ide o podporu príjmov pracujúcich, aby sme udržiavali a zvyšovali domácu spotrebu, ktorá je dôležitým faktorom ovplyvňujúcim hospodársky vývoj. Zo sociálneho hľadiska ide o nástroj, ktorý má zabezpečiť, aby sa ľuďom oplatilo pracovať, aby príjem z práce dokázal pokrývať nevyhnutné životné náklady, a to vo vyššej miere ako sociálna pomoc štátu ľuďom bez zamestnania. Veľmi dobre si tieto dva súvisiace faktory uvedomujeme najmä v tomto období, kedy riešime negatívne sociálne dopady globálnej hospodárskej krízy a zároveň sa usilujeme o vytvorenie podmienok pre trvalo udržateľný hospodársky rast. Preto vláda Roberta Fica vlani presadila medziročný nárast minimálnej mzdy z 337,70 eura na 352, pričom hodinová minimálna mzda dnes predstavuje 2 eurá. Z tohto miesta vás môžem ubezpečiť, že podobne ambiciózne chceme aj v tomto roku, ak sa nedohodnú sociálni partneri, odborári a zamestnávatelia, pristupovať k zvýšeniu minimálnej mzdy. Naším cieľom je, aby minimálna mzda zabezpečovala dôstojné prežitie ľudí, ktorí pracujú, aby si minimálna mzda, aby minimálna mzda umožňovala ľuďom vyjsť z pásma chudoby, aby nám nerástol počet ľudí, ktorí síce pracujú, ale zarábajú tak málo, že sa so svojimi rodinami dostávajú do hmotnej núdze. V tejto súvislosti však chápeme ekonomickú realitu. Nechceme, aby nereálne vysoká minimálna mzda v konečnom dôsledku likvidovala pracovné miesta pre ľudí s nízkou alebo so žiadnou kvalifikáciou. Zároveň si uvedomujeme, že v našom hospodárstve je časť aj takýchto pracovných miest. Chápeme tiež, že podniky musia túto zmenu zvládnuť, preto zvažujeme opatrenia, ktorými zľavíme z celkových odvodových nákladov na prácu tak, aby tieto celkové náklady zamestnávateľom pri zamestnávaní ľudí s nižšími príjmami nestúpali, ale čo je najdôležitejšie, aby čisté príjmy ľudí, zamestnancov rástli. Takto, pán poslanec, pristupujeme aj k otázke celoeurópskej minimálnej mzdy. Napokon dnes už 21 krajín Európskej únie má štátom stanovenú minimálnu mzdu. Teraz sa k nim pridáva aj Nemecko a ďalších sedem krajín ju stanovuje pre všetky sektory v kolektívnych zmluvách vyššieho stupňa. Musím zdôrazniť, že zavedenie celoeurópskej minimálnej mzdy bolo jedným z kľúčových bodov spoločného volebného programu európskych socialistov pred nedávnymi voľbami do Európskeho parlamentu. Áno, my sociálna demokracia presadzujeme tento koncept, lebo ako zdôraznil predseda Európskeho parlamentu a náš volebný líder Martin Schulz, kľúčovým cieľom európskych socialistov musí byť zvyšovanie platov pracujúcich ľudí. Samozrejme, že rozdiely medzi krajinami Európskej únie nedovoľujú stanoviť jednu konkrétnu sumu, ale má ísť o spoločný mechanizmus ich určenia. Naším základným princípom je, že minimálna mzda musí byť podstatne vyššia, ako je životné minimum, a nad hranicou chudoby, aby v konečnom dôsledku týchto kritérií zabezpečovala lepšiu životnú úroveň konkrétnym ľuďom, ktorých sa táto problematika dotýka. Na záver, vážený pán poslanec, chcem jasne povedať, že zavedenie európskej minimálnej mzdy v tomto kontexte má aj moju osobnú podporu, aj podporu vlády Roberta Fica, tak ako aj zvýšenie minimálnej mzdy na Slovensku. Máme záujem dospieť k sume, aby sa ľuďom na Slovensku oplatilo pracovať, aby ich výška minimálnej mzdy motivovala a tým prispela k zvýšeniu kvality života. Skončil som.